ሌላው የኢሕአዴግ ዴሞክራሲ የፈጠረው አደጋ ኅብረተሰቡ ለሚያነሳቸው ጥያቄዎች አፋጣኝ፣ ተገቢና ሕጋዊ ምላሽ የሚሰጡ አገልጋይ ተቋማት አለመኖር ወይም መዳከም ነው፡፡ ሲቪል ሰርቪሱን ልማታዊ አደርጋለሁ በሚል ፈሊጥ ፖለቲካዊ ከተደረገ በኋላ፣ ልማታዊም ብቁም ሳይሆን እንደቀረ የራሱ የኢሕአዴግ ግምገማ ያሳያል፡፡ ‹‹ልማታዊ›› ቢሮክራሲው ውስጥ ያለው ብልሹ አሠራርና ሙስና ከቁጥጥሩ ውጪ ሆኖብኛል እያለ ነው፡፡ የሕዝብን የፍትሕ ጥያቄ ሊመልሱ የሚችሉ የፍትሕ ተቋማት፣ ለድርጅቱ ሳይሆን ለሕገ መንግሥቱ ታማኝ የሆኑና የዜጎችን ሰብዓዊ መብት አክብረው የሚንቀሳቀሱ የፀጥታ ኃይሎችና ከሙስና የፀዳ አገልግሎት የሚሰጡ ተቋማት በመመናመናቸው ኅብረተሰቡ ለችግሮቹ ከእነዚህ የመንግሥት ተቋማት መፍትሔ አገኛለሁ የሚለው እምነቱ እንዲቀጭጭ አድርጎታል፡፡ ስለዚህም ኅብረተሰቡ በተለይም ወጣቱ ችግሩን ተቋሞችን በመጠቀም ለመፍታት ከመሞከር ይልቅ፣ በተቃውሞና በአመፅ ለማሳካት መሞከርን ይመርጣል፡፡
